हालांकि बैंकिंग कारोबार में फर्जीवाड़े की घटनाएं, भारत ही नहीं, वैश्विक स्तर पर भी होती रहती हैं। वर्ष 2015 में बैंक आॅफ बड़ौदा में दिल्ली के दो कारोबारियों ने 6,000 करोड़ रुपए की धोखाधड़ी की थी। वर्ष 2012 से वर्ष 2016 के बीच सरकारी बैंकों को विभिन्न बैंकिंग धोखाधड़ी के चलते कुल 227.43 अरब रुपए का नुकसान उठाना पड़ा। सूचना प्रौद्योगिकी मंत्री रविशंकर प्रसाद ने रिजर्व बैंक द्वारा जारी आंकड़ों के हवाले से संसद में हाल ही में कहा था कि बैंकिंग धोखाधड़ी के 25,600 से ज्यादा मामले दिसंबर, 2017 तक दर्ज हुए, जिसके जरिए 1.79 अरब रुपए की धोखाधड़ी की गई। सच कहा जाए तो फर्जीवाड़े में बैंककर्मियों की संलिप्तता अकसर देखी जाती रही है। इसके अलावा भी बैंकों द्वारा परिचालन स्तर पर बैंक परिपत्रों तथा नियामकों के दिशा-निर्देशों की अनदेखी की जा रही है।